32010D0363
L 163/42
SLUŽBENI LIST EUROPSKE UNIJE
28.06.2010.
ODLUKA KOMISIJE
od 28. lipnja 2010.
o priznavanju Alžira u pogledu obrazovanja, osposobljavanja i izdavanja svjedodžbi pomorcima za potrebe priznavanja svjedodžbi o osposobljenosti
(priopćena pod brojem dokumenta C(2010) 4226)
(2010/363/EU)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu 2008/106/EZ Europskog parlamenta i Vijeća od 19. studenoga 2008. o minimalnoj razini osposobljavanja pomoraca (1), a posebno njezin članak 19. stavak 3.,
uzimajući u obzir pismo ciparskih tijela od 13. svibnja 2005. sa zahtjevom za priznavanje Alžira kako bi se priznale svjedodžbe o osposobljenosti koje izdaje ta zemlja,
budući da:
(1)
Države članice mogu odlučiti ovjeriti svjedodžbe pomoraca o osposobljenosti koje izdaju treće zemlje, pod uvjetom da Komisija prizna odgovarajuću treću zemlju kao zemlju koja osigurava poštovanje zahtjeva Međunarodne konvencije o standardima osposobljavanja, izdavanju svjedodžbi i straži za pomorce iz 1978., kako je izmijenjena (Konvencija STCW) (2).
(2)
Na temelju zahtjeva ciparskih tijela, Komisija je procijenila sustave pomorskog obrazovanja, osposobljavanja i izdavanja svjedodžbi u Alžiru kako bi provjerila poštuje li ta zemlja zahtjeve Konvencije STCW te jesu li poduzete odgovarajuće mjere za sprečavanje prijevara u vezi sa svjedodžbama. Ta se procjena temeljila na rezultatima inspekcijskog nadzora za utvrđivanje činjenica koji su proveli stručnjaci Europske agencije za sigurnost pomorskog prometa u rujnu 2006.
(3)
Tamo gdje su tijekom procjene utvrđene manjkavosti u poštovanju Konvencije STCW, alžirska tijela su Komisiji dostavila zatražene odgovarajuće podatke i dokaz o provedbi odgovarajućih i dostatnih korektivnih mjera za rješavanje većine tih pitanja.
(4)
Preostali nedostaci u postupcima osposobljavanja i izdavanja svjedodžbi pomorcima uglavnom se odnose na nedostatak pravnih odredbi u pogledu uporabe simulatora i izričitu sukladnost između imenovanja alžirskih svjedodžbi o osposobljenosti i nekih zahtjeva u pogledu osposobljavanja Konvencije STCW i povezanog Kodeksa. Alžirska tijela su stoga pozvana da provedu daljnje korektivne mjere u tom pogledu. Međutim, ti nedostaci ne opravdavaju dovođenje u pitanje opće razine sukladnosti alžirskih sustava obrazovanja, osposobljavanja i izdavanja svjedodžbi pomorcima s Konvencijom STCW.
(5)
Ishod procjene sukladnosti i ocjena podataka koje su dostavila alžirska tijela dokazuju da Alžir ispunjava odgovarajuće zahtjeve Konvencije STCW, pri čemu je ta zemlja poduzela odgovarajuće mjere za sprečavanje prijevare u vezi sa svjedodžbama te bi Unija stoga trebala priznati Alžir.
(6)
Mjere predviđene u ovoj Odluci u skladu su s mišljenjem Odbora za sigurnost na moru i sprečavanje zagađenja uzrokovanog brodovima,
DONIJELA JE OVU ODLUKU:
Članak 1.
Alžir se priznaje u pogledu obrazovanja, osposobljavanja i izdavanja svjedodžbi pomorcima za potrebe priznavanja svjedodžbi o osposobljenosti koje izdaje ta zemlja.
Članak 2.
Ova je Odluka upućena državama članicama.
Članak 3.
Ova Odluka stupa na snagu danom priopćenja državama članicama.
Sastavljeno u Bruxellesu 28. lipnja 2010.